རྩིས་ཞིབ་ཅེས་པའི་ཐ་སྙད་ནས་རྩིས་ཞིབ་པས་ལས་འགན་ཇི་ཡིན་རོབ་ཙམ་གསལ་སྟོན་ཐུབ་ཀྱི་ཡོད།རྩིས་ཞིབ་པས་ལས་འགན་ཐད་ལའང་རྩིས་ཞིབ་བྱུང་རིམ་གྱི་ལོ་རྒྱུས་སྔ་བར་ཕྱི་གསུམ་ལ་འགྱུར་བ་ཆེན་པོ་བྱུང་ཡོད།འཛམ་གླིང་འདིའི་ནང་ཡོད་རྒྱལ་ཁབ་ཚང་མར་ཞིབ་ཚགས་ཆེ་ཆུང་གི་ཁྱད་པར་ཙམ་ལས་རྩིས་ཞིབ་ཡོད་མུས་ཡིན།རྩ་བའི་རྩིས་ཞིབ་ལ་ནང་གསེས་འདྲ་མིན་ཡོད་པ།དཔེར་ན།འཛིན་སྐྱོང་རྩིས་ཞིབ་དང་།མ་གནས་རྩིས་ཞིབ།སྤྱི་ཚོགས་བདེ་རྩའི་རྩིས་ཞིབ།གྲུབ་འབྲས་གནད་སྨིན་རྩིས་ཞིབ།གསར་དུ་བྱུང་བ་ཁོར་ཡུག་གི་རྩིས་ཞིབ་དང་།དེ་མིན་ལས་དོན་འདྲ་མིན་ལ་རྩིས་ཞིབ་ཀྱང་འདྲ་མིན་བྱ་རྒྱུ་ཡོད་པ་བཅས་ཡིན།ལས་དོན་གང་འདྲ་ཞིག་ཡིན་རུང་རྩིས་ཞིབ་པ་ཕྱི་ནས་ཞབས་གླ་ཕུལ་ཏེ་གླ་རྒྱུ་ཡོད་པ་ཞིག་ཡིན།དེའི་རིགས་ནས་དང་པོའི་བསྐོ་བཞག་དགོངས་དོན་ལྟར་ཕྱག་ལས་གནང་གིས་ཡོད།རྩིས་ཞིབ་ལས་ཁང་འདི་བཞིན་གཞུང་གི་རྩིས་ཞིབ་པའི་ལས་འགན་འཁུར་དགོས་པར་སོང་གོང་གསལ་ཕྱི་ནས་གླས་པའི་རྩིས་ཞིབ་པ་དང་ཕྱག་ལས་གནང་ལམ་མི་འདྲ་བ་དང་འཛིན་སྐྱོང་གི་ལས་དོན་ཐོག་ལའང་དམིགས་བསལ་དགེ་འདོན་སྐྱོན་སེལ་ཤུགས་ཆེ་བྱ་སྲོལ་ཡོད།